AOT วิ่งต่อ 2% รับธีมเปิดเมือง ลุ้นผลงาน Q1/65 ฟื้น โบรกฯ แนะซื้อเป้า 70 บ.
AOT วิ่งต่ออีก 2% รับธีมเปิดเมือง แผนกระตุ้นการท่องเที่ยวในประเทศ พร้อมขยายโครงการแซนด์บอกซ์เพิ่มอีกหลายจังหวัด หลังสถานการณ์โควิด-19 มีทิศทางดีขึ้น ลุ้นผลงาน Q1/65 ฟื้น โบรกฯ แนะซื้อเป้า 70 บ.
AOT วิ่งต่ออีก 2% รับธีมเปิดเมือง แผนกระตุ้นท่องเที่ยวขยายโครงการแซนด์บอกซ์เพิ่ม ลุ้นผลงาน Q1/65 ฟื้น โบรกฯ แนะซื้อเป้า 70 บ.
5 ต.ค. 2564

ผู้สื่อข่าวรายงานว่าวันนี้ (5 ตุลาคม 2564) ราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 15.48 น. อยู่ที่ระดับ 64.25 บาท เพิ่มขึ้น 1.50 บาท หรือ 2.39% โดยทำจุดสูงสุดที่ 64.75 บาท และทำจุดต่ำสุดที่ 64.25 บาท ด้วยมูลค่าการซื้อขาย 4.16 พันล้านบาท

สำหรับปัจจัยที่ส่งผลให้ราคาหุ้น AOT ปรับตัวขึ้น คาดนักลงทุนเข้าซื้อเก็งกำไร รับธีมเปิดเมืองในวันที่ 1 พ.ย.2564 ภายหลังสถานการณ์การแพร่ระบาดของโควิด-19 คลี่คลายไปในทิศทางที่ดี
โดย บล.ดีบีเอส วิคเคอร์ส (ประเทศไทย) ระบุในบทวิเคราะห์ คาดว่าผลการดำเนินงาน AOT จะต่ำสุดในงวดไตรมาส 4/2564 (สิ้นสุด ก.ย.2564) หลังจากสถานการณ์โรคระบาดโควิด-19 คลี่คลายไปในทางที่ดี อีกทั้งยังได้รับผลพวงจากการขยายพื้นที่ท่องเที่ยวตามโปรแกรม แซนด์บอกซ์ ผนวกกับความคืบหน้าในการฉีดวัคซีนของไทยที่เป็นไปด้วยดี ก็คาดว่าจะเป็นปัจจัยหนุนและกระตุ้นให้การเดินทางของประชาชนมีมากขึ้น และส่งผลดีมายัง AOT ตั้งแต่ไตรมาส 1/2565 (สิ้นสุด ธ.ค.2564)
นอกจากนั้นยังมีการปรับประมาณการปี 2564 (สิ้นสุด ก.ย.2564) ให้ดีขึ้นเป็นขาดทุน 1.53 หมื่นล้านบาท เนื่องจากอัตราการทำกำไร EBIT ที่ดีกว่าคาด แต่คงประมาณการปี 2565 (สิ้นสุด ก.ย.2565) ไว้เท่าเดิมเป็นกำไรสุทธิที่ 3.3 พันล้านบาท คงคำแนะนำ “ซื้อ” หุ้น AOT ด้วยราคาพื้นฐานที่ 70.00 บาท
ขณะที่จากข้อมูลจากทาง สมาคมนักวิเคราะห์ เกี่ยวกับมุมมองการลงทุนในช่วงไตรมาส 4/2564 ได้แนะนำให้เพิ่มน้ำหนักการลงทุนในหมวดธุรกิจพาณิชย์ ธนาคาร อสังหาริมทรัพย์ โรงแรมและท่องเที่ยว โดยหุ้นเด่นที่แนะนำตรงกัน คือ AOT โดยมีปัจจัยสนับสนุนจากการขยายสัญญาเช่าสนามบิน ลุ้นรายได้พาณิชย์ใหม่จากการพัฒนาโครงการเชิงพาณิชย์ที่ดิน 700 ไร่ ใกล้สนามบินสุวรรณภูมิ ซึ่งสร้างอัพไซด์ และเสริมสร้างภาพลักษณ์การฟื้นตัวทางด้านธุรกิจในระยะกลางจนถึงการบินในระยะยาวอีกด้วย